ଫାଷ୍ଟଫୁଡ୍ ଦୋକାନୀଙ୍କୁ ଗୁଳିମାଡ଼ଃ ବିଭିନ୍ନ ସ୍ଥାନରେ ପୋଲିସର ଚଢ଼ାଉ\nଭୁବନେଶ୍ୱର(ବ୍ୟୁରୋ)/ପାତ୍ରପଡା(ଡି.ଏନ୍.ଏ.), ୧୪।୯-ଶହୀଦନଗର ବାସୁଆଘାଇ ଓଭରବ୍ରିଜ୍ ଉପରେ ଜଣେ ହୋମଗାର୍ଡଙ୍କ ପୁଅ ସୁଶାନ୍ତ ଭୋଇଙ୍କୁ ଗୁଳିମାଡ ଘଟଣା ଲୋକଙ୍କ ମନରୁ ନ ଲିଭୁଣୁ ରାଜଧାନୀରେ ପୁଣି ଗୁଳି ଫୁଟିଛି।\nଫାଷ୍ଟଫୁଡ୍ ଦୋକାନୀଙ୍କୁ ଗୁଳିମାଡ଼ଃ ବିଭିନ୍ନ ସ୍ଥାନରେ ପୋଲିସର ଚଢ଼ାଉ\t September 14th, 08:19 AM September 14th, 08:19 AM\nଭୁବନେଶ୍ୱର(ବ୍ୟୁରୋ)/ପାତ୍ରପଡା(ଡି.ଏନ୍.ଏ.), ୧୪।୯-ଶହୀଦନଗର ବାସୁଆଘାଇ ଓଭରବ୍ରିଜ୍ ଉପରେ ଜଣେ ହୋମଗାର୍ଡଙ୍କ ପୁଅ ସୁଶାନ୍ତ ଭୋଇଙ୍କୁ ଗୁଳିମାଡ ଘଟଣା ଲୋକଙ୍କ ମନରୁ ନ ଲିଭୁଣୁ ରାଜଧାନୀରେ ପୁଣି ଗୁଳି ଫୁଟିଛି। ଖଣ୍ଡଗିରି ଥାନା ଭରତପୁର ତାଳବସ୍ତି ଛକରେ ଥିବା ଏକ ଫାଷ୍ଟଫୁଡ୍ ଦୋକାନୀଙ୍କୁ ଗୁରୁବାର ରାତିରେ ଗୁଳିମାଡ଼ କରାଯାଇଛି। ଚିକେନ ପକୋଡା କିଣାକୁ କେନ୍ଦ୍ରକରି ଏହି ଘଟଣା ଘଟିଛି। ଏଥିରେ ଫାଷ୍ଟଫୁଡ୍ ଦୋକାନୀ ସ୍ମୃତି ରଞ୍ଜନ ଧଳ ଓରଫ ନିଲୁ ଆହତ ହୋଇଛନ୍ତି। ନିଲୁଙ୍କ ଡାହାଣ ହାତ କହୁଣିରେ ଗୁଳି ବାଜିଛି। ତାଙ୍କୁ ରକ୍ତ ଜୁଡୁବୁଡୁ ଅବସ୍ଥାରେ କଳିଙ୍ଗ ଷ୍ଟୁଡିଓ ଛକ ଅଞ୍ଚଳରେ ଥିବା ଏକ ଘରୋଇ ହସ୍ପିଟାଲରେ ଭର୍ତ୍ତି କରାଯାଇଛି। ଖବରପାଇ ପୋଲିସ ଘଟଣାସ୍ଥଳରେ ପହଞ୍ଚତ୍ ଦୁଇଟି ଖୋକା ଜବତ କରି ତଦନ୍ତ ଚଳାଇଛି।\nସ୍ଥାନୀୟ ଲୋକଙ୍କ ସୂଚନା ଅନୁଯାୟୀ, ଗୁରୁବାର ରାତି ପ୍ରାୟ ୯ଟା ହେବ। ତାଳବସ୍ତି ଛକ ନିକଟରେ ଥିବା ନିଲୁଙ୍କ ଫାଷ୍ଟଫୁଡ୍ ଦୋକାନରେ ଭିଡ ଲାଗିଥିଲା। ଲୋକମାନେ ନିକଟ ଏକ ମଦ ଦୋକାନରୁ ମଦ କିଣିବା ପରେ ତାଙ୍କ ଦୋକାନକୁ ଯାଇ ଫାଷ୍ଟଫୁଡ୍ ନେଉଥାନ୍ତି। ଏହି ସମୟରେ ଦୁଇଜଣ ଯୁବକ ମଦ ଦୋକାନରୁ ମଦ କିଣିଥିଲେ। ପରେ ନିଲୁଙ୍କ ଦୋକାନକୁ ଯାଇ ଚିକେନ ପକୋଡା କିଣିଥିଲେ। କିନ୍ତୁ ପକୋଡାର ମାନକୁ ନେଇ ସେମାନେ ଉତ୍ତେଜିତ ହୋଇପଡ଼ିଥିଲେ। ସଙ୍ଗେ ସଙ୍ଗେ ସେଠାରେ ଯୁବକଦ୍ୱୟ ଭଙ୍ଗାରୁଜା କରିଥିଲେ। ଏହାକୁ ନେଇ ନିଲୁ ଏବଂ ସମ୍ପୃକ୍ତ ଦୁଇ ଯୁବକଙ୍କ ମଧ୍ୟରେ ହାତାହାତି ପର୍ଯ୍ୟନ୍ତ କଥା ଯାଇଥିଲା। ଶେଷରେ ଜଣେ ଯୁବକ ଅଣ୍ଟାରୁ ବନ୍ଧୁକ ବାହାର କରି ନିଲୁଙ୍କ ଉପରକୁ ଦୁଇ ରାଉଣ୍ଡ ଗୁଳି ଚଳାଇଥିଲେ। ଗୋଟିଏ ଗୁଳି ତାଙ୍କ ଦେହରେ ବାଜି ନ ଥିବା ବେଳେ ଆଉ ଗୋଟିଏ ଗୁଳି ଡାହାଣ ହାତ କହୁଣିରେ ବାଜିଥିଲା। ଘଟଣା ପରେ ଦୁଇ ଯୁବକ ସେଠାରୁ ଫେରାର ହୋଇଯାଇଥିଲେ। ପୋଲିସ ସେଠାରେ ତୁରନ୍ତ ପହଞ୍ଚିଥିଲେ ମଧ୍ୟ ଅଭିଯୁକ୍ତଙ୍କ ଟେର ପାଇ ନ ଥିଲା। ଅଭିଯୁକ୍ତଦ୍ୱୟ ସ୍ଥାନୀୟ ଅଞ୍ଚଳର ହୋଇଥିବା କୁହାଯାଉଛି। ଖଣ୍ଡଗିରି ଥାନା ଅଧିକାରୀ ହିମାଂଶୁ ଭୂଷଣ ସ୍ବାଇଁ କହିଛନ୍ତି, ପକୋଡା କିଣାକୁ ନେଇ ଫାଷ୍ଟଫୁଡ ଦୋକାନୀଙ୍କୁ ୨ଯୁବକ ଗୁଳି ମାଡ କରିଛନ୍ତି। ସେମାନଙ୍କୁ ଧରିବା ପାଇଁ ଆମେ ଚଢାଉ ଜାରି ରଖିଛୁ। ଖୁବ୍ଶୀଘ୍ର ସେମାନଙ୍କୁ ଗିରଫ କରାଯିବ।\nସୂଚନାଯୋଗ୍ୟ, ଗତ ଦୁଇ ତାରିଖ ଅପରାହ୍ନରେ ଶହୀଦନଗର ଥାନା ଅନ୍ତର୍ଗତ ବାଙ୍କୁଆଳ ଗ୍ରାମ ନିକଟ ବାସୁଆଘାଇ ଓଭରବ୍ରିଜ୍ ଉପରେ ହୋମଗାର୍ଡ ପର୍ଶୁରାମ ଭୋଇଙ୍କ ପୁଅ ସୁଶାନ୍ତଙ୍କୁ ଗୁଳି ମାଡ ହୋଇଥିଲା। ଏହି ଘଟଣାରେ ପୋଲିସ ୩ଜଣଙ୍କୁ ଗିରଫ କରିଥିବା ବେଳେ ଅନ୍ୟମାନେ ଫେରାର ହୋଇଯାଇଥିଲେ। ବିହାର, ଝାଡ଼ଖଣ୍ଡ ଭଳି ରାଜ୍ୟରୁ ଭୁବନେଶ୍ୱରକୁ ଚୋରା ବନ୍ଧୁକ ଚାଲାଣ ହେଉଛି। ଫଳରେ ସହଜରେ ଅପରାଧୀମାନେ ଏହାକୁ ବ୍ୟବହାର କରିପାରୁଛନ୍ତି। ରାଜଧାନୀରେ ଚୋରା ବନ୍ଧୁକ କାରବାର ବୃଦ୍ଧି ପାଉଥିବାରୁ ବାରମ୍ବାର ଗୁଳିମାଡ଼ ଘଟଣା ଘଟୁଥିବା ସାଧାରଣରେ ମତପ୍ରକାଶ ପାଉଛି।
